Studente vas oor ‘dwelmsindikaat’ in koshuisDaar is ŉ reusehoeveelheid dwelms, vuurwapens, dwelmvervaardigingstoerusting, gesteelde elektroniese ware, selfone en identiteitsdokumente in een van die kampus se koshuiskamers aangetref. Foto: ANA. Vyf studente van die Walter Sisulu Universiteit (WSU) in Mthatha in Oos-Londen is by een van die universiteit se persele in hegtenis geneem ná die instelling se bestuur bewus geword het van vermoedelike dwelmvervaardiging en -verspreidingsaktiwiteite. Die vyf studente wat na bewering deel is van ŉ dwelmvervaardigingsindikaat is in hegtenis geneem ná ŉ klopjag deur ŉ veiligheidstaakspan. Die inhegtenisnemings het verlede week by die instelling se Zamukulungisa-perseel plaasgevind. Klagtes van diefstal, besit van dwelms met die doel om te versprei en dwelmhandel is teen die verdagtes aanhangig gemaak ná die inhegtenisnemings. Die klopjag is uitgevoer na maande se ondersoek en ŉ wenk. Daar is ŉ reusehoeveelheid dwelms, vuurwapens, dwelmvervaardigingstoerusting, gesteelde elektroniese ware, selfone en identiteitsdokumente in een van die kampus se koshuiskamers aangetref. Prof. Rob Midgley, visekanselier en prinsipaal van WSU, wat die taakspan in Maart op die been gebring het, het gesê alles dui daarop dat dié ŉ gesofistikeerde en goedbestuurde operasie was wat “al lank ons perseel gebruik het om die dwelms te versprei”. Midgley het benadruk dat die kultuur van misdaad en geweld by die universiteit ŉ sistematiese en diepgewortelde uitdaging is wat vererger word deur kwessies soos oorbevolking, nie genoegsame kampusbeheer nie en die ondoeltreffende beveiliging van die kampusse. Volgens hom het die universiteit onlangs noodsaaklike ingrypings gedoen om veiligheid op kampus te verbeter. “Die tyd vir die konseptualisering van planne en strategieë om misdadigheid op kampus te beveg is verby. Ons moet nou ŉ daadwerklike poging aanwend om misdaad aktief te beveg en nie meer tyd mors op planne en strategieë nie,” het Midgley gesê. Hy het ook aangedui dat die universiteit interne dissiplinêre stappe sal neem teen die studente wanneer die universiteit al die inligting tot sy beskikking het.